ປະທານາທິບໍດີ ໄນຈີເຣຍ ຢ້ຽມຢາມ ສະຫະລັດ ເພື່ອພົບປະ ກັບ ປ. ໂອບາ​ມາ
ສະຫະລັດກຳລັງ​ຫາ​ທາງ​ ຈະ​ຂະຫຍາຍການ​ຊ່ອຍ​ເຫຼືອ ​ໃຫ້ແກ່ໄນຈີເຣຍ ເພື່ອ​ຕໍ່ສູ້​ກັບພວກ​ຫົວ​ຮຸນ​ແຮງ​ຈັດ ໂບ​ໂກ​ຮາຣາມ.
ປະທານາທິບໍດີ ໄນຈີເຣຍ ທ່ານມູຮາມາດູ ບູຮາຣີ ໃນວັນອາທິດ ມື້ນີ້ ເລີ້ມຕົ້ນການເດີນທາງຢ້ຽມຢາມ ວໍຊິງຕັນ ໄລຍະ 4 ມື້ ບ່ອນ ທີ່ທ່ານ ຈະພົບປະເຈລະຈາ ກັບປະທານາທິບໍດີ ສະຫະລັດ ທ່ານບາຣັກ ໂອບາມາ ຄາດກັນວ່າ ການຂົ່ມຂູ່ຈາກກຸ່ມພວກຫົວຮຸນແຮງຈັດ ໂບໂກ ຮາຣາມ ແມ່ນຈະເປັນເລື້ອງ ອັນດັບສູງສຸດ ໃນລາຍການ ກອງປະຊຸມ ໃນເວລາທ່ານໂອບາມາ ຕ້ອນຮັບຜູ້ນຳໄນຈີເຣຍ ຢູ່ທີ່ທຳນຽບຂາວ ໃນວັນຈັນມື້ອື່ນນີ້ ສະຫະລັດ ກຳລັງຫາທາງ ຈະຂະຫຍາຍ ການຊ່ອຍເຫຼືອ ເພື່ອຕໍ່ສູ້ກັບພວກຫົວຮຸນແຮງ ດັ່ງກ່າວ ຊຶ່ງພວກເຂົາໄດ້ທະວີ ຄວາມຮຸນແຮງ ໃນການໂຈມຕີ ຫຼາຍໆບັ້ນຂອງພວກເຂົານັບຕັ້ງແຕ່ ທ່ານບູກາຣີ ໄດ້ເຂົ້າດຳລົງຕຳແໜ່ງ ໃນເດືອນ ພຶດສະພາ ເປັນຕົ້ນມາ ຜູ້ນຳທັງສອງ ຍັງມີແນວໂນ້ມທີ່ຈະປຶກສາຫາລື ກ່ຽວກັບຂໍ້ສະເໜີການປະຕິຮູບທາງດ້ານ ການເມືອງ ແລະ ເສດຖະກິດ ໃນປະເທດໄນຈີເຣຍ ທີ່ແນໃສ່ເພື່ອຢຸດຕິ ການສໍ້ລາດບັງຫລວງ ທີ່ມີຢ່າງກວ້າງຂວາງນັ້ນ ການເດີນທາງມາຢ້ຽມຢາມ ວໍຊິງຕັນ ໃນຄັ້ງນີ້ ເປັນເທື່ອທຳອິດ ຂອງທ່ານບູຮາຣີ ນັບຕັ້ງແຕ່ ໄດ້ຮັບໄຊຊະນະ ໃນການເລືອກຕັ້ງປະທານາທິບໍດີ ເມື່ອເດືອນມີນາຜ່ານມາ ແລະ ໄດ້ເຂົ້າ ດຳລົງຕຳແໜ່ງ ທີ່ມີການໂອນອຳນາດຢ່າງສັນຕິ ທີ່ຫາໄດ້ຍາກ ໃນປະເທດດັ່ງກ່າວ Nigerian President Muhammadu Buhari on Sunday begins a four-day visit to Washington, where he will hold talks with U S President Barack Obama